આ બાળકો મોટા થશે પછી તેમની પાસે ઔર કોઈ નવી વસ્તુ આવશે. આજે ક્યાં કોઈ જૂની દેશી રમતો રમે છે? અરે નવકૂકરી જેવી બુદ્ધિમાન રમત પણ હવે ક્યાં જોવા મળે છે? કેમ? ખરેખર રમત તો જળવાયેલી જ રહે છે, કારણ કે શૈશવનો એ સ્વભાવ છે, પરંતુ કૂકરીઓ બદલાઈ જાય છે. અત્યારે મોબાઇલ ફોન છે તો ફરી ભવિષ્યમાં કોઈ નવી કૂકરી આવશે. ત્યારના દંપતીઓ પોતાનાં સંતાનો અંગે એ પ્રકારની ફરિયાદો ઉચ્ચારતાં થશે. એક જમાનામાં વાલીઓ ડરતા કે ઘોડા પર ન બેસાય, પડી જવાય. પછી રાજાશાહીના જમાનામાં સહુ એમ ચાહતા થયા કે મારો પુત્ર પણ ઘોડેસવારી શીખે. પછી બધું બદલાયંુ. ઘોડાઓ તો ક્યાંય જતા રહ્યા. હજારો વર્ષો સુધી માણસ જાતને સાથ આપીને એને દિગ્વિજય અપાવનારા અશ્વોનો સંગાથ મનુષ્યે છોડી દીધો. છતાં પુત્રને ઘોડે ચડેલો જોવાના સપનાંઓ રહ્યાં તે હજુ વરઘોડામાં એને સાકાર થતાં જોવામાં આવે છે.